  Анжелика Тихонова корреспондент 2016-тӥ арын 1-тӥ толсуре одӥг ар тырме иворъёсъя «Удмуртия» агентстволэн сайтэз ужаны кутскем дырысен. Вотэс бамлэн 11 толэзь ӵоже ужамез ӵоже лыдӟисьёслэн лыдзы 14 поллы йылӥз. 2016-тӥ арын южтолэзе ужаны кутскиз сайтлэн удмурт кылын бамез. Со удмурт лыдӟисьёслы нимысьтыз люкет, кытын журналистъёс берпуметӥ иворъёсты анай кылынызы лыдӟыны мылкыд карисьёс понна иворъёс но статьяос потто. Шорлыдын вераса, сайтын толэзяз 170–180 материалъёс пото. Сайтлэсь удмурт бамзэ учкылонъёс оштолэзьысен (358 учкылонъёс) шуркынмонозь 4 сюрс 69-озь будӥзы. «Медиалогия» компанилэн йылпумъянъёсызъя, 2016-тӥ арлэн нырысетӥ но кыкетӥ кварталъёсаз шаерысьтымы интернет-СМИ-ос вылэ чӧлсконъёсъя рейтингын иворъёсъя «Удмуртия» агентство нырысетӥ инты басьтӥз. Ар ӵоже сайтлэн ӟуч бамаз нимысьтыз ӵектосъёс ужаны кутскизы: туризм сярысь — «Куда съездить в Удмуртии?», сюресъёс вылын югдур сярысь — «Главная автомобильная информация», компаниослэн ужамзы сярысь — «Надёжные люди «Удмуртэнерго» но «Золотая сотня» 2016, озьы ик «Ижевск фантастический», кудаз кармы сярысь фантастика амалэн гожтэм веросъёс пыро. Сайтмы валтӥсь мерлыко вотэс бамъёсын вань: «ВКонтакте», Facebook, «Одноклассники». Ӟуч кылын вань на Twitter но Instagram вотэс бамъёсын. Нырысетӥ вордӥськем нуналмылы сӥзьыса, тодамы вайыны малпамы Удмуртиысь каръёсты, черкогуртъёсты но гуртъёсты, кытчы ми вуылӥм но материалъёсамы вераллям. Шарканын Тол Бабайлэсь тодӥм, кыӵе луоз 2016-тӥ ар; Сарапул ёросын нылпиослэсь зэмос кебитын дага дуремзэс адӟим; Дэбесын Сибирь трактлэн кылем люкетэзъя ортчим; Уддядиын вашкала языческой лулчеберетэн тодматским. Иворъёсъя «Удмуртия» агентство Удмуртиысь калык артисткалэн Надежда Уткиналэн кырӟанэзъя видеоӟечкыланзэ учкыны ӵектэ. Иворъёсъя «Удмуртия» агенстволы 1 ар тырме ЛЫДПУСЪЁС Одӥг ар ӵоже (2015-тӥ арын толсурысен 2016-тӥ арын шуркынмонозь) сайтамы пыранъёс 14 поллы йылӥзы.   2015-тӥ арын толсуре ужан нуналъёсы сайтамы, шорлыдын вераса, 252 адями пыраз.   2016-тӥ арын шуркынмонэ ужан нуналъёсы пыранъёс, шо лыдын вераса, 3580 адями луизы (куарусёнысен +17 процент).  Сайтамы пырасьёс: 54,15 процентэз - воргоронъёс но 42,85 процентэз - нылкышноос.  33 процентэз лыдӟисьёсмы— 25-34 аресъемъёс.  70 процентэз нуналаз лыдӟисьёсмы — Удмуртиын улӥсьёс.  33 процентэз - сайтмес телефонъёсысьтызы но планшетъёсысьтызы лыдӟо.  23 процентэз - iPhone но iPad пыр учкыло. Тегъёс: Туризм мерлыковотэс Интернет Удмуртия  